## Marián Cano advertix que el nou Registre únic de vivendes turístiques entra en vigor “sense consens, sense eficàcia operativa i sense règim sancionador específic”

*** La consellera denuncia que “el registre nou ignora els sistemes autonòmics ja vigents, duplica la càrrega administrativa i no preveu mecanismes de control ni de sanció efectius”
* La responsable de Turisme exigix al Govern central que òbriga una via real de diàleg amb les comunitats autònomes per a consensuar una normativa útil, operativa i respectuosa amb la legalitat**

La consellera d’Innovació, Indústria, Comerç i Turisme, Marián Cano, ha expressat el rebuig de la Generalitat al Registre únic de vivendes turístiques, pel qual es crea la finestreta digital d’arrendaments del Govern central, que entra en vigor este dimarts 1 de juliol, ja que la considera una norma “sense consens, sense eficàcia operativa i sense règim sancionador específic per a les infraccions relatives a la finestreta única”.

Cano denuncia que “el registre nou ignora els registres autonòmics de vivendes d’ús turístic ja vigents i duplica la càrrega administrativa per a propietaris i gestors legals”.

En esta línia, la titular de Turisme ha declarat que “la Comunitat Valenciana ja disposa d’un sistema operatiu i que esta imposició només genera confusió i incertesa”.

“Estem a favor d’eliminar el lloguer d’allotjaments turístics il·legals, però considerem que la norma no té les bases jurídiques i tècniques necessàries, com així ho ha ratificat també el dictamen del Consell d’Estat en l’expedient 1926/2024”, ha argumentat la consellera.

Cano ha remarcat que “des del Consell estem absolutament d’acord amb el reglament de la Unió Europea sobre l’arreplega i l’intercanvi de dades relatives als servicis de lloguer d’allotjaments de curta duració i el fi que es perseguix, però absolutament en desacord amb l’execució que ha dissenyat i posat en marxa el Govern central”.

“És importantíssim controlar el lloguer turístic il·legal, però des d’una normativa treballada amb les comunitats autònomes i que resolga una problemàtica real”, ha assenyalat Marián Cano, per a qui “esta norma imposa duplicitats innecessàries i limita la nostra capacitat d’actuació”.

A més, ha criticat la falta de diàleg del Govern central i la seua decisió d’actuar unilateralment, incomplint el Reglament europeu 2024/1028, que exigix coordinació amb les comunitats autònomes.

**Obrir una via de diàleg**

Per tot això, Marián Cano ha instat l’executiu central, una vegada més, a obrir una via de diàleg real amb les autonomies per a consensuar una normativa viable i eficaç. “Exigim al Govern d’Espanya una via real de diàleg per a resoldre este conflicte competencial, i que convoque urgentment les comunitats autònomes per a abordar, de manera conjunta, la regulació del lloguer turístic”, ha conclòs la responsable de la política turística del Consell.

Cal recordar que la Generalitat va presentar, el mes de maig passat, un recurs contenciós administratiu contra el Reial decret 1312/2024, del Govern d’Espanya, que regula el registre únic d’arrendaments i es crea la finestreta única digital, per considerar que envaïx competències exclusives de les comunitats autònomes en matèria de turisme.

Fecha: 30/06/2025